Document ID: 32004D0766

KOMISIJAS LĒMUMS
(2004. gada 5. novembris),
ar ko pieņem plānu par resursu sadalījumu dalībvalstīm, kas jāiekļauj 2005. gada budžeta gadā pārtikas piegādei no intervences krājumiem trūcīgāko personu pabalstam Kopienā
(izziņots ar dokumenta numuru K(2004) 4356)
(2004/766/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1987. gada 10. decembra Regulu (EEK) Nr. 3730/87, ar ko nosaka vispārīgus noteikumus pārtikas piegādei no intervences uzkrājumiem izraudzītām organizācijām izdalīšanai Kopienas vistrūcīgākajām personām (1), un jo īpaši tās 6. pantu,
ņemot vērā Padomes 1998. gada 15. decembra Regulu (EK) Nr. 2799/98, ar ko nosaka eiru agromonetāro režīmu (2), un jo īpaši tās 3. panta 2. punktu,
tā kā:
(1)
Saskaņā ar 2. pantu 1992. gada 29. oktobra Komisijas Regulā (EEK) Nr. 3149/92, ar ko nosaka sīki izstrādātus noteikumus par pārtikas piegādi no intervences krājumiem vistrūcīgākajām personām Kopienā (3), Komisijai jāpieņem sadales plāns, kuru finansēs no 2005. budžeta gada pieejamiem līdzekļiem. Konkrēti, plāna mērķis ir noteikt katrai pasākumā iesaistītajai dalībvalstij piešķirto finanšu līdzekļu griestus, lai tā izpildītu savu plāna uzdevumu, un noteikt katra produkta veida daudzumu, kas jāizņem no intervences aģentūru uzkrājumiem.
(2)
Pasākumā ieinteresētās dalībvalstis nosūtīja pieprasīto informāciju saskaņā ar Regulas (EEK) Nr. 3149/92 1. panta noteikumiem.
(3)
Lai sadalītu līdzekļus, jo īpaši jāņem vērā dalībvalstu gūtā pieredze un rezultāti iepriekšējo gadu laikā piešķirto līdzekļu izmantošanā.
(4)
Turklāt atbilstoši Regulas (EEK) Nr. 3149/92 7. panta noteikumiem ir jāsniedz atļauja veikt pārvadājumus Kopienas iekšienē, kas vajadzīgi plāna īstenošanai.
(5)
Lai piemērotu plānu, par noteicošo datumu Regulas (EK) Nr. 2799/98 3. panta nozīmē ir jānosaka saimnieciskā gada pirmā diena valsts krājumu pārvaldīšanas sektorā.
(6)
Izstrādājot šo plānu, saskaņā ar Regulas (EEK) Nr. 3149/92 2. panta 2. punktu Komisija iepazinās ar galveno organizāciju viedokli, kas saistītas ar Kopienas trūcīgāko personu problēmām.
(7)
Šajā lēmumā paredzētie pasākumi ir saskaņā ar visu attiecīgo komiteju atzinumiem,
IR PIEŅĒMUSI ŠO LĒMUMU.
1. pants
Piemērojot Regulu (EEK) Nr. 3730/87, pārtikas piegāde Kopienas vistrūcīgākajām personām par 2005. budžeta gadu notiks atbilstīgi I pielikumā ietvertajam sadales plānam.
2. pants
Ir atļauti II pielikumā minētie pārvadājumi Kopienas iekšienē.
3. pants
Gada plāna izpildei noteicošais datums saskaņā ar Regulas (EK) Nr. 2799/98 3. pantu ir 2004. gada 1. oktobris.
4. pants
Šis lēmums ir adresēts dalībvalstīm.
Briselē, 2004. gada 5. novembrī

Labels: 4
17
2
5
0
3